CELEX: 32016D0714
Language: sk
Date: 2016-05-11 00:00:00
Title: Vykonávacie rozhodnutie Komisie (EÚ) 2016/714 z 11. mája 2016 o predĺžení platnosti opatrenia prijatého Holandskom na sprístupnenie biocídnych výrobkov VectoBacWG a Aqua-K-Othrine na trhu a ich používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012 [oznámené pod číslom C(2016) 2682]

13.5.2016   
            
            
               SK
            
            
               Úradný vestník Európskej únie
            
            
               L 125/14
            
         VYKONÁVACIE ROZHODNUTIE KOMISIE (EÚ) 2016/714
   z 11. mája 2016
   o predĺžení platnosti opatrenia prijatého Holandskom na sprístupnenie biocídnych výrobkov VectoBacWG a Aqua-K-Othrine na trhu a ich používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012
   
      
         [oznámené pod číslom C(2016) 2682]
      
   
   (Iba holandské znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1) (ďalej len „nariadenie“), a najmä na jeho článok 55 ods. 1,
   keďže:
   
               (1)
            
            
               Podľa článku 55 ods. 1 prvého pododseku nariadenia prijalo Holandsko 7. októbra 2015 rozhodnutie dočasne povoliť sprístupnenie výrobkov VectoBacWG a Aqua-K-Othrine na trhu a ich používanie certifikovanými subjektmi na reguláciu lariev a dospelých invazívnych exotických komárov Aedes albopictus a Aedes japonicus (ďalej len „komáre“) na obdobie do 1. novembra 2015. Vzhľadom na koniec sezóny komárov neexistoval žiadny dôvod na zachovanie tohto povolenia počas zimného obdobia. Holandsko bezodkladne informovalo Komisiu a ostatné členské štáty o tomto opatrení a o dôvodoch, ktoré k nemu viedli, v súlade s článkom 55 ods. 1 druhým pododsekom nariadenia.
            
         
               (2)
            
            
               VectoBacWG obsahuje ako účinnú látku Bacillus thuringiensis subsp. israelensis sérotyp H14, kmeň AM65-52 (ďalej len „Bacillus thuringiensis israelensis“) a Aqua-K-Othrine obsahuje ako účinnú látku deltametrín, obidve na použitie vo výrobkoch typu 18 podľa vymedzenia v prílohe V k nariadeniu. Podľa informácií, ktoré Holandsko poskytlo, bolo dočasné opatrenie potrebné na ochranu verejného zdravia, keďže tieto komáre, nájdené v Holandsku v priestoroch spoločností, ktoré predávajú pneumatiky, na cintorínoch a v záhradkárskych kolóniách, môžu byť vektormi tropických chorôb ako je horúčka dengue a chikungunya. Je potrebné zabrániť možnému šíreniu v čo najväčšej miere a čo najskôr.
            
         
               (3)
            
            
               Komisii bola 12. januára 2016 doručená žiadosť Holandska, aby rozhodla, že platnosť opatrenia sa v súlade s článkom 55 ods. 1 tretím pododsekom nariadenia môže predĺžiť. Žiadosť vychádza z obavy, že by inak od 1. apríla 2016, keď sa očakáva nová sezóna komárov, neboli v Holandsku k dispozícii žiadne vhodné alternatívne výrobky na reguláciu komárov ako vektorov.
            
         
               (4)
            
            
               Účinné látky Bacillus thuringiensis israelensis a deltametrín (EC číslo 258-256-6, č. CAS 52918-63-5) boli hodnotené v rámci pracovného programu na systematické preskúmanie všetkých účinných látok, ktoré sú už k 14. máju 2000 na trhu, ako je stanovené v článku 89 uvedeného nariadenia.
            
         
               (5)
            
            
               Po schválení obidvoch účinných látok boli v súlade s článkom 89 ods. 3 druhým pododsekom uvedeného nariadenia predložené žiadosti o prvú autorizáciu výrobkov VectoBacWG a Aqua-K-Othrine v Grécku a vo Francúzsku, pričom sú stále v štádiu hodnotenia. Očakáva sa, že keď Grécko a Francúzsko udelia svoje autorizácie, budú v súlade s článkom 33 nariadenia predložené žiadosti o postupné vzájomné uznávanie v Holandsku.
            
         
               (6)
            
            
               Európske centrum pre prevenciu a kontrolu chorôb uznáva, že komáre sa výrazne rozšírili po celom svete, čomu napomohla predovšetkým ľudská činnosť, a že majú potenciál stať sa vážnou hrozbou pre zdravie.
            
         
               (7)
            
            
               Než bude v súlade s článkom 33 nariadenia udelená autorizácia výrobkov VectoBacWG a Aqua-K-Othrine v Holandsku, je vhodné povoliť Holandsku predĺženie platnosti dočasného opatrenia na celkové obdobie nepresahujúce 550 dní.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
            
         PRIJALA TOTO ROZHODNUTIE:
   Článok 1
   V súlade s článkom 55 ods. 1 nariadenia (EÚ) č. 528/2012 môže Holandsko predĺžiť na celkové obdobie nepresahujúce 550 dní platnosť opatrenia na sprístupnenie na trhu a použitie výrobku VectoBacWG s obsahom Bacillus thuringiensis israelensis a výrobku Aqua-K-Othrine s obsahom deltametrínu (EC číslo 258-256-6, č. CAS 52918-63-5), pre výrobky typu 18 podľa vymedzenia v prílohe V k nariadeniu (insekticídy, akaricídy a výrobky na ochranu proti iným článkonožcom), na účely regulácie komárov ako vektorov.
   Článok 2
   Pri prijímaní opatrení uvedených v článku 1 Holandsko zabezpečí, aby tieto výrobky používali len certifikované subjekty a pod dohľadom príslušného orgánu.
   Článok 3
   Toto rozhodnutie je určené Holandskému kráľovstvu.
   
      V Bruseli 11. mája 2016
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. EÚ L 167, 27.6.2012, s. 1.